
FORORD


Da jeg begyndte arbejdet med denne bog, var mit mål klart: Jeg ønskede at give en stemme til de mennesker, der lever med ordblindhed og skabe en større forståelse for, hvad det kan betyde – og hvor vigtigt det er med tidlig afklaring og støtte.


Jeg har mødt tre kvinder, der modigt har delt deres historier og hver især fortæller ærligt om, hvordan livet som ordblind har været og er for dem. De har åbnet døren til både deres udfordringer og styrker – fra svære skoleår til glæden ved at opdage nye muligheder og finde sin egen vej.


Kvinderne har forskellig alder og står forskellige steder i livet. Der er præcis 20 år fra den yngste til den mellemste og igen fra den mellemste til den ældste – i alt 3 stærke livshistorier, der giver et indblik i, hvordan det er, og har været, at være ordblind i Danmark igennem de seneste 60 år.


Tilfældet ville, at disse tre kvinder er – eller er på vej til at blive – pædagoger, men deres fortællinger er universelle. Ordblindhed findes på tværs af fag, køn og alder.


Mit håb er, at bogen kan være en inspiration. For ordblinde, der kan genkende dele af sig selv. For pårørende og undervisere, som får en bedre forståelse. Og for alle andre, der ønsker at vide mere om, hvad ordblindhed kan indebære.


Til dig, der selv er ordblind: Jeg håber, at disse historier minder dig om, at du ikke står alene. Du har styrker, evner og muligheder, der rækker langt ud over bogstaverne.


Ved at dele disse livshistorier håber jeg, at andre vil finde mod og tryghed i at blive testet, få hjælp og være åbne om deres ordblindhed, fordi det for mange er vejen til at leve et liv, hvor ordblindheden ikke ender med at stå i vejen for at realisere deres drømme og mål i livet.


Tak til Mira, Bibbi og Bente, som har haft modet til at dele deres rejser med os – og tak til dig, der har valgt at læse med.


Og sidst, men ikke mindst, tak til VVC – Skolen for Voksne, der har muliggjort denne bog og til deres kontinuerlige arbejde med at støtte mennesker i at gro.


September 2025, Christina Gadiel


OBU–testvejleder & underviser, VVC – Skolen for Voksne









INDLEDNING


Tidligere var ordblindhed et mere ukendt problem, som mange levede med i tavshed. Der fandtes ikke nationale tests eller præcise tal på, hvor mange der kæmpede med at læse og stave. Mange voksne gik gennem skole og arbejdsliv uden nogensinde at få en forklaring på deres udfordringer.


Ordblindhed, også kaldet dysleksi, er i dag en anerkendt diagnose og er kendetegnet ved læse- og/eller stavevanskeligheder. Ordblindhed har et neurobiologisk grundlag, hvilket betyder, at ordblindhed har sit udspring i hjernen – og ikke i dovenskab eller mangel på motivation. Vigtigt er det at understrege, at ordblindhed INTET har at gøre med intelligens eller evnen til at lære. Det betyder blot, at der er forskel på hjernens måde at bearbejde skrift og skriftlyd på hos personer med og uden ordblindhed.


I Danmark vurderes det, at mellem 5 og 8 % af befolkningen er ordblinde, svarende til omkring 300.000–500.000 mennesker. Ordblindhed kan være arveligt, men behøver ikke at være det.


Det, der kendetegner ordblinde mennesker som gruppe, er vanskeligheder ved at læse, stave og skrive. Når det er sagt, er ordblinde lige så forskellige som alle andre mennesker – og ordblindhed findes på forskellige måder og i forskellig grad fra menneske til menneske.


Mange ordblinde oplever læsevanskeligheder, nedsat læsehastighed og nedsat læseforståelse, da der ofte bruges store mængder mental energi på selve læseprocessen. Ligesom mange oplever vanskeligheder med at stave korrekt og har udfordringer med at udtrykke sig skriftligt på en sammenhængende måde.


I de senere år er der sket store fremskridt i forståelsen af ordblindhed. Flere børn og voksne bliver testet end tidligere, og mange skoler har fået bedre redskaber til at støtte både elever og forældre. Afklaring og de rette digitale hjælpemidler, lydbøger og nye undervisningsmetoder kan gøre en markant forskel — ikke kun for et menneskes faglige udvikling, men også for selvværd, motivation og troen på egne evner.

MIRA EL-SHERBEINY


FØDT 2001


Jeg er født på Hvidovre Hospital i 2001 og har egyptiske rødder. Jeg er 24 år og har en lillesøster på 22 og en lillebror på 18. Jeg gik i folkeskole i Vanløse fra 1. til 7. klasse. Jeg kan ikke lide at tænke tilbage på den tid. Stadig i dag, når jeg går forbi en skole, og der er en klokke der ringer… det er dårlige minder og ikke noget jeg er stolt af. Jeg trivedes ikke dengang, hverken socialt eller fagligt, og følte ikke, at jeg fik den hjælp, jeg havde brug for. Ofte forstod jeg ikke, hvorfor jeg overhovedet var i skole, for jeg fik intet ud af det. Jeg manglede støtte fra lærerne og følte mig fortabt og forvirret.


Efter 7. klasse skiftede jeg til en anden folkeskole på Østerbro. Der oplevede jeg desværre det samme, jeg fik ikke den hjælp, jeg havde brug for, især ikke fagligt. Jeg havde så svært ved nogle ting, og på et tidspunkt mente nogle af lærerne, at jeg nok havde ADHD. Så jeg blev testet, men det havde jeg ikke.


I 2017 var jeg færdig med 9. klasse og efter noget tid kom jeg videre til VVC – Skolen for Voksne i Albertslund. Der fik jeg en dansklærer, som kunne se, at der var noget med mine læse- og skriveevner og fik mig testet for ordblindhed.


Det viste sig, at jeg faktisk var ordblind og jeg blev tilbudt hjælpemidler. Det væltede hele min verden. Skulle jeg være afhængig af hjælpemidler?! Jeg tænkte: "Betyder det, at jeg aldrig kan tage en uddannelse? At jeg ikke kan læse eller lære noget?" Hele mit liv havde jeg fået at vide i skolen, at jeg ikke ville blive til noget, og det var så hårdt at få sat en etiket på: ordblind. Jeg kunne ikke acceptere det og nægtede det. Jeg havde mange diskussioner derinde og sagde hele tiden: "Jeg er ikke ordblind, der må være en fejl i systemet!"


Men med tiden begyndte jeg at forstå, at der ikke er noget galt i at være ordblind. Ordblindhed betyder ikke, at man ikke kan lære, det betyder bare, at man lærer på en anden måde. Når jeg ser tilbage, kan jeg godt se, at mine problemer i folkeskolen hænger sammen med, at ingen opdagede det dengang, men det tog tid for mig at acceptere.


Så det vil sige, at der i hele din folkeskoletid ikke var en lærer, der foreslog, at du skulle testes for ordblindhed?


Nej, aldrig. Min far spurgte til det flere gange, fordi han heller ikke kunne forstå, hvorfor jeg havde det så svært. Jeg havde ingen lyst til at gå i skole, jeg ville bare være hjemme eller – da jeg blev lidt ældre – tage på arbejde. Skolen mente jo, at jeg var doven eller måske havde ADHD.


Hvad var det sværeste for dig i skolen dengang?


At lære det boglige. Når jeg sad med en opgave, kunne jeg simpelthen ikke finde ud af den, og når jeg bad om hjælp, følte jeg meget ofte, at jeg blev talt ned til. Det føltes som om lærerne mente, jeg alligevel ikke kunne noget, så hvorfor bruge energi på at forklare noget til mig. Det var rigtig hårdt.


Noget af det værste skete i 5. klasse. Jeg havde haft en konflikt med en lærer, og det endte med, at han spyttede mig direkte i ansigtet. Det var dybt ubehageligt. Jeg kan stadig huske følelsen. Det ligger langt tilbage, men det sidder stadig i mig.


Der var også et par lærere, der var søde nok, men ikke på den måde, som jeg havde brug for – jeg havde brug for en faglig støtte og at blive talt op. Når jeg ser tilbage, synes jeg ikke, lærerne var professionelle nok – det er ikke ok at tale ned til et barn, der har det svært fagligt. Der var lærere, der sagde, at jeg ikke ville blive til noget – og jeg blev vred og svarede igen og var i konflikt med dem hver dag og orkede det ikke og endte med at pjække meget. Det var så ubehageligt. Det var virkelig ikke en god tid.


Hvordan påvirkede ordblindheden dig fagligt?


Jeg er ikke svær ordblind, men nok til at have udfordringer med læsning og stavning. Jeg kan godt læse og skrive noget, men jeg bliver hurtigt træt i hovedet, og så mister jeg koncentrationen og lukker ned. Nogle gange beder jeg andre om at læse for mig, hvis det bliver for meget.


Kan du huske, hvornår du første gang oplevede, at skolen var svær? Det begyndte allerede, da vi skulle lære at læse i de helt små klasser. Matematik kunne jeg godt finde ud af, jeg kunne godt se, hvordan tingene skulle regnes ud, men når det kom til dansk, gik jeg fuldstændig i stå.


Men der er jo også meget tekst i de andre fag – historie, samfundsfag osv.


Var det også svært?


Ja, det var det, og jeg skal være ærlig og sige, at jeg pjækkede meget. Jeg pjækkede faktisk en hel del i folkeskolen, fordi jeg simpelthen ikke kunne følge med. Jeg lærte ikke ret meget i de år. Jeg havde det svært, og jeg oplevede ikke, at lærerne tog hensyn til det. Jeg vidste ikke, hvordan jeg skulle række ud for at få hjælp og fortælle hvad der var svært, så det endte med, at jeg bare undgik skolen så meget som muligt.


Det var først efter folkeskolen, da jeg startede på VVC, at jeg for alvor begyndte at forstå tingene. Det var svært, men det var også dér, jeg begyndte at tage mig sammen. Jeg tænkte: “Hvis jeg skal have en fremtid, bliver jeg nødt til at kæmpe for det her.” På det tidspunkt havde jeg ikke taget min 9. klasses afgangseksamen. Jeg havde faktisk ingenting. Der havde været meget fravær, så jeg gik slet ikke op til eksamenerne. Jeg dukkede ikke op. Skolen sagde til mine forældre, at jeg havde haft for meget fravær, og de mente ikke, det gav mening, at jeg gik op. Og jeg var egentlig enig – jeg havde jo ikke lært noget. Så var det kapitel lukket. Jeg var færdig med folkeskolen. Jeg har stadig et bevis på, at jeg har afsluttet 9. klasse, men fagligt stod jeg uden en egentlig afgangseksamen.


På VVC fik jeg en dansklærer, som jeg kom meget tæt på. Hun var den første lærer, der virkelig mødte mig, så mig og forstod mig. Hun hjalp mig hele tiden og troede på mig. Desværre gik hun bort, og det var svært for mig, fordi jeg følte, at jeg mistede den eneste lærer, der virkelig havde været der for mig, men jeg havde fået min 9. klasses eksamen og haft mange gode diskussioner og snakke med de ansatte på skolen om min indstilling, mine evner og mine fremtidsplaner, så efter ca. halvandet år, kom jeg videre til FGU for senere at kunne starte på pædagogassistentuddannelsen.


Det var hårdt for mig at skulle starte på FGU, fordi jeg lige var begyndt at føle mig tryg på VVC, hvor lærerne så mig og mødte mig, som jeg er. At skulle starte et nyt sted, møde nye lærere og begynde forfra igen føltes som en katastrofe. Jeg var meget usikker dengang og havde stadig ikke accepteret, at jeg var ordblind.


Men jeg startede på FGU og gik der i to år – frem til 2023. Heldigvis mødte jeg gode lærere, der tog mig, som jeg er, og hjalp mig videre. Jeg begyndte at åbne op og over tid turde sige, at jeg var ordblind – og erkendte, at jeg gjorde det hele sværere for mig selv ved at blive ved med at nægte det.


På FGU skulle jeg tage en danskeksamen, og det var en stor udfordring, men jeg fik hjælpemidler og støtte fra en ordblindelærer. Jeg var forberedt denne gang, og det hele endte med, at jeg fik 12 i dansk. Det var helt uvirkeligt for mig. Det var første gang, jeg virkelig tænkte: “Jeg kan jo godt. Jeg er faktisk god nok.” Jeg bestod også matematik, og det gav mig adgang til pædagogassistentuddannelsen, som jeg er i gang med nu.


Kan du huske, hvorfor du i mere end et år havde så svært ved at acceptere, at du var ordblind?


Det var fordi, jeg forbandt ordblindhed med at være handicappet. Hele mit liv havde jeg fået at vide, at jeg ikke ville blive til noget. Så da de sagde, jeg var ordblind, føltes det som om, jeg blev sat i en boks. Jeg syntes, det var pinligt. Jeg følte, at jeg ville gøre mig selv til grin, hvis jeg sagde det højt. Når nogen spurgte, om der var ordblinde i klassen, sagde jeg aldrig noget. Jeg holdt det for mig selv, fordi jeg skammede mig. Skammede mig over, at jeg ikke havde lært noget i min folkeskoletid, og over at jeg bare var blevet væk, når tingene var svære og kørt af sporet.


Kendte du andre, der var ordblinde i din folkeskoletid?


Nej, faktisk ikke. Det var ikke noget, vi talte om dengang. Hvis der var andre, der havde det ligesom mig, så sagde de det nok heller ikke højt. Det var slet ikke normalt at dele det. Man var bange for at blive udstillet, så jeg spurgte heller aldrig om hjælp – hverken hos lærere eller klassekammerater dengang.

